  Виталий Пронин Районысь 31 пияшлы туэ сурон сапег кутчаны кылдоз. Ноябрь шорозь 7 муртлы повестка вуиз ни.Арлы быдэ армие мыноно пиос но мумы-бубыоссы понна ортче бадӟым праздник. Туэ но та ӟеч сямзылэсь районысь егитъёсын ужанъя секторысь специалистъёс ӧз куштӥське. Чузъяськизы кырӟанъёс но кылбуръёс. Визьмась кылъёсын егитъёслы вазиськиз Ува но Вавож ёросъёслэн военной комиссариатсылэн кивалтӥсез Дмитрий Платонов. Со ивортӥз, асьме пиос службазэс нуозы Калининградысен Камчаткаозь. Егитъёсты басьтозы музъем вылысь войскоосы но МВД-лэн подразделениосаз. Сборной пунктъёсын пияшъёслы нырысьсэ сётъялозы банклэсь картазэ. Россиысь армиын та эшшо огез выльдӥськон луэ. Озьыен, пиослэн уждунзы  вуоз карточкае. Военком Дмитрий Платонов куриз егитъёсты анай-атайёссэс тодазы возьыны, соослы гожтэт ысъяны но жингыръяны.Призывникъёслы ӟеч сӥзёнъёссэ шараяз Уваысь автошколалэн завучез В. Вадимов. Армие басьтон азязы куд-огез пиос татын дышетсконзэс йылпумъязы, машина нуллон право басьтӥзы. В. Вадимов пиослы пичияк кузьымъёс сётӥз, нош автошколаын устооссэ дышетскисьёсты данъян грамотаосын пусйиз. Таӵе адӟем карымон пиос пӧлын Уё-Докъяысь Алексей Меньшиков но. Вуоно солдат армие мынонзэ возьма ни тулыс призывысен.- Солдат ӝук веръяме потэ, - шоккетыса вера пияш. Нош бӧрысь тусыз рос-прос луэ, Алексей но зэмос мылкыдзэ шарая: - Песятае но, атае но армие ветлэмын. Буби али но службаез сярысь мадьылэ - котьку но ӟечен гинэ. Соин ас вылам солдатлэсь улонзэ мертаме потэ.Пиезлэсь мылкыдзэ умоен лыдъя анаез Людмила Меньшикова но.- Армия егитъёсты зэмос воргорон каре. Шумпотӥсько, пие службалы тупа шуыса. Али ик малпасько, кыӵе чебер, кужмо, йӧно будыса, армиысь бертоз, - вера кышномурт.Пиослы ӟеч сюрес сӥзизы районысь мукет кивалтӥсьёс но. Нош егитъёсын ужанъя сектор котькуд призывникез синпель кузьымен пусйиз. Кузь сюрес вылэ вуоно солдатъёс сьӧразы нуозы Вавож палъёсысь инкуазен туспуктэмъёсты, кызьпу туйлэсь лэсьтэм утиськон пусэз но чебер ӵушконэз.Ирина Ложкина. Теги: Вавож  